**HOTĂRÂRE**

**pentru instituirea unei scheme de ajutor de stat pentru stimularea investițiilor strategice pentru noi activități economice în valoare de cel puțin 500 milioane lei**

    Având în vedere prevederile:

* Comunicării Comisiei - Orientări privind ajutoarele de stat regionale,
* Deciziei Comisiei Europene privind aprobarea a hărții regionale pentru România,
* Deciziei Comisiei Europene ……………………. de autorizare a prezentei scheme de ajutor de stat având ca obiectiv stimularea investițiilor strategice pentru noi activități economiceîn valoare de cel puțin 500 milioane lei,

în temeiul art. 108 din Constituţia României, republicată, şi ale art. 3 alin. (4) din Ordonanţa de urgenţă a Guvernului nr. 77 din 3 decembrie 2014 privind procedurile naționale în domeniul ajutorului de stat, precum și pentru modificarea și completarea [Legii concurenței nr. 21/1996](http://legislatie.just.ro/Public/DetaliiDocumentAfis/157060), aprobată cu modificări şi completări prin Legea nr. 20/2015,

**Guvernul României adoptă prezenta hotărâre.**

**Cap. I**

**Dispoziţii generale**

**Art. 1 -**Scopul prezentei hotărâri îl reprezintă instituirea unei scheme de ajutor de stat, denumită în continuare **schemă,**având ca obiectiv dezvoltarea regională prin realizarea de investiţiiinițiale pentru noi activități economiceale căror costuri eligibile sunt în valoare de cel puțin 500 milioane leicostând în demararea unei unităţi noi sau în diversificarea activităţii unei unităţi în sectoarele economice prevăzute în anexa nr. 1.

**Art. 2 -**(1) Acordarea ajutoarelor de stat pentru stimularea investiţiilor inițiale în cadrul prezentei scheme se face cu respectarea prevederilor privind ajutorul de stat regional din Comunicarea Comisiei - Orientări privind ajutoarele de stat regionale pentru perioada 2014-2020 (2013/C 209/01), cu modificările şi completările ulterioare, denumită în continuare **Orientări** și numai ulterior emiterii deciziilor de autorizare din partea Comisiei Europene pentru fiecare ajutor care se intenționează a fi acordat întreprinderilor.

    (2) Ajutoarele de stat care îndeplinesc condițiile stabilite de prezenta schemă de ajutor de stat vor fi notificateindividual Comisiei Europene de către Ministerul Finanțelor și vor fi acordate numai după obținerea Deciziei de autorizare.

**Cap. II**

**Durata, bugetul schemei şi numărul estimat de beneficiari**

**Art. 3 -**(1) Se pot emite acorduri pentru finanţare în baza prezentei scheme până la data de 31 decembrie 2025, cu respectarea legislaţiei în domeniul ajutorului de stat, a hărţii regionale autorizate de Comisia Europeană și a deciziilor de autorizare a ajutoarelor de stat emise de Comisia Europeană, în limita bugetului anual alocat schemei.

    (2) Plata ajutorului de stat se efectuează în perioada 2022 - 2030, în baza acordurilor pentru finanţare emise, în limita bugetului anual alocat schemei.

**Art. 4 -**(1) Prezenta schemă este inclusă în Programul "Ajutoare de stat pentru finanţarea proiectelor pentru investiţii" din cadrul bugetului Ministerului Finanţelor - Acţiuni generale. Emiterea acordurilor pentru finanţare şi plata ajutorului de stat aprobat în baza prevederilor prezentei scheme se realizează cu încadrarea în creditele de angajament şi creditele bugetare aprobate anual prin legea bugetului de stat pentru acest program.

    (2) Bugetul maxim al schemei este de 3.750 milioane de lei, respectiv echivalentul a aproximativ 750 milioane de euro, astfel:

    a) credite de angajament pentru emiterea de acorduri pentru finanţare pentru perioada 2021 - 2025;

    b) credite bugetare pentru plata ajutorului de stat pentru perioada 2022 - 2030.

    (3) Bugetul mediu anual al schemei este de 750 milioane de lei, respectiv echivalentul a aproximativ 150 milioane de euro.

    (4) Bugetul maxim anual al schemei care poate fi angajat cuprinde pe lângă bugetul prevăzut la alin. (3) sumele stabilite cu această destinaţie, dar neutilizate în anii anteriori, în limita creditelor de angajament şi bugetare aprobate prin legile bugetare anuale.

**Art. 5 -**Numărul total estimat al întreprinderilor care urmează să beneficieze de ajutor de stat în baza schemei este de 15.

**Cap. III**

**Cheltuieli eligibile**

**Art. 6 -**(1) Sunt considerate cheltuieli eligibile costurile fără T.V.A. aferente realizării, respectiv achiziţionării, după caz, de active corporale şi necorporale noi.

    (2) Active corporale reprezintă activele asociate investiţiei iniţiale în favoarea unei noi activități economice, costând în demararea unei unităţi noi sau în diversificarea activităţii unei unităţi în sectoarele economice prevăzute în anexa nr. 1, reprezentate de:

 (a) construcţii de orice tip, respectiv cheltuielile efectuate cu realizarea de construcţii;

 (b) instalaţii tehnice, maşini şi echipamente noi clasificate conform Hotărârii Guvernului nr. 2.139/2004 pentru aprobarea Catalogului privind clasificarea şi duratele normale de funcţionare a mijloacelor fixe, cu modificările ulterioare, cu valoarea minimă de intrare a mijloacelor fixe stabilită conform prevederilor legale în vigoare;

 (3) Activele corporale trebuie să îndeplinească următoarele condiții:

a) trebuie să fie utilizate exclusiv în cadrul unității care primește ajutorul;

b) trebuie să fie amortizabile;

c) trebuie să fie achiziționate în condițiile pieței;

d) trebuie să fie incluse în activele întreprinderii care primește ajutorul și trebuie să rămână asociate proiectului pentru care s-a acordat ajutorul pe o perioadă de minimum cinci ani de la finalizarea investiției.

    (4) Activele necorporale reprezintă activele amortizabile asociate investiţiei iniţiale care nu au o concretizare fizică sau financiară precum brevete, licenţe, know-how sau alte drepturi de proprietate intelectuală;

   (5) Activele necorporale trebuie să îndeplinească următoarele condiții:

a) trebuie să fie utilizate exclusiv în cadrul unității care primește ajutorul;

b) trebuie să fie amortizabile;

c) trebuie să fie achiziționate în condițiile pieței de la terți care nu au legături cu cumpărătorul;

d) trebuie să fie incluse în activele întreprinderii care primește ajutorul și trebuie să rămână asociate proiectului pentru care s-a acordat ajutorul pe o perioadă de minimum cinci ani de la finalizarea investiției;

Costurile imobilizărilor necorporale sunt eligibile numai până la un plafon de 50% din costurile totale eligibile ale investiției aferente proiectului.

    **Art. 7 -**Beneficiarul ajutorului de stat trebuie să asigure o contribuţie financiară de cel puţin 25% din costurile eligibile, fie prin resurse proprii, fie prin finanţare externă, sub o formă care să nu facă obiectul niciunui alt ajutor public.

**Art. 8 -**Ajutorul de stat se acordă întreprinderilor, cu respectarea prevederilor prezentei hotărâri, a Orientărilor și a deciziilor Comisiei Europene de autorizare a schemei și ale ajutoarelor de stat individuale, prin alocări de la bugetul de stat, din bugetul Ministerului Finanţelor - Acţiuni generale, sub formă de sume nerambursabile, în raport cu cheltuielile eligibile şi în limita intensităţii maxim admisibile.

**Cap. IV**

**Intensitatea şi cumulul ajutoarelor de stat**

**Art. 9 -**(1) Intensitatea brută a ajutorului de stat regional, raportată la cheltuielile eligibile, nu poate depăşi următoarele procente:

|  |  |
| --- | --- |
| Regiunea | Intensitatea maximă a ajutorului de stat |
| 2021 | 2022 - 2025 |
| Regiunea Bucureşti (NUTS3 RO 321) | 10% | Conform prevederilor hărții ajutoarelor regionale care va fi adoptată de Comisia Europeană pentru perioada 2022-2027 |
| Regiunea Vest (NUTS2 RO 42) şiRegiunea Ilfov (NUTS3 RO 322) | 35% |
| Regiunile Nord-Vest, Centru, Nord-Est, Sud-Est, Sud-Muntenia, Sud-Vest Oltenia | 50% |

    (2) Intensitatea brută a ajutorului de stat de care poate beneficia o întreprindere în cadrul schemei, pentru anul 2021 și pentru perioada 2022-2025, în raport cu cheltuielile eligibile, se stabileşte prin hărţile regionale aprobate de Comisia Europeană pentru aceste perioade. Nivelul maxim al ajutorului de stat, în raport cu cheltuielile eligibile şi cu respectarea prevederilor art. 10, se stabileşte corespunzător intensităţii maxime aprobate.

    (3) Ajutorul de stat regional se calculează conform formulei:

valoarea maximă a ajutoarelor = R × (50 + 0,50 × B + 0,34 × C), unde:

R este intensitatea maximă a ajutoarelor aplicabilă în zona respectivă, excluzând

intensitatea majorată a ajutoarelor pentru IMM-uri;

B este partea din costurile eligibile cuprinsă între 50 de milioane Euro și 100 de

milioane Euro;

C este partea din costurile eligibile peste 100 de milioane Euro;

(4) Pentru toate ajutoarele acordate, echivalentul subvenţiei brute este calculat la data notificării.

    (5) Un proiect unic de investiţii nu poate fi divizat în mai multe subproiecte în scopul de a beneficia de ajutor de stat în valoare mai mare decât valoarea maximă prevăzută pentru proiectele mari de investiţii.

**Art. 10 -**(1) Pentru a stabili dacă intensitatea ajutorului de stat, de care o întreprindere beneficiază, se încadrează în limitele maxime prevăzute la art. 9 alin. (1) şi (3), se ia în considerare valoarea totală a ajutoarelor de stat acordate pentru investiția pentru care se solicită ajutor de stat în baza prezentei scheme cât și pentru toate proiectele de investiții care se încadrează în definiția proiectului unic de investiții.

    (2) Ajutoarele de stat acordate în baza prezentei scheme, pot fi cumulate după cum urmează:

    a) cu orice alt ajutor de stat aferent unor costuri eligibile diferite;

    b) cu orice alt ajutor de stat, în legătură cu aceleaşi costuri eligibile, dar numai în cazul în care cumularea respectivă nu are drept rezultat depăşirea limitelor maxime prevăzute la art. 9 alin. (1) şi (3).

    (3) Ajutoarele de stat acordate în baza prezentei scheme nu se cumulează cu ajutoare de minimis în raport cu aceleaşi costuri eligibile, dacă un astfel de cumul ar conduce la o intensitate care depăşeşte limitele prevăzute la art. 9 alin. (1) şi (3).

**Cap. V**

**Efectul stimulativ**

**Art. 11 -**(1) Prezenta hotărâre se aplică numai ajutoarelor care au efect stimulativ.

    (2) Se consideră că ajutorul are efect stimulativ dacă întreprinderea:

1. adresează Ministerului Finanțelor o cerere scrisă de acordare a ajutorului de stat care conţine cel puţin informaţiile prezentate în Anexa nr. 1 la procedură,
2. nu demareazăinvestiția inițială anterior depunerii cererii de acord pentru finanțare,
3. face dovada prin documentația transmisă că:
4. ajutorul stimulează adoptarea unei decizii favorabile de investiție deoarece poate fi efectuată în zona respectivă o investiție care altfel nu ar fi suficient de profitabilă pentru beneficiar, indiferent de loc, sau
5. ajutorul este un stimulent pentru a efectua o investiție planificată în zona respectivă, mai degrabă decât într-un alt loc, deoarece compensează dezavantajele și costurile nete asociate amplasării în zona respectivă.

**Art. 12 -**În cazul în care întreprinderea solicitantă demarează investiţia anterior depunerii cererii de acord pentru finanţare, întreaga investiţie nu este eligibilă.

**Cap. VI**

**Criterii de acordare a ajutorului de stat**

**Art. 13 -**Prezenta hotărâre se aplică ajutoarelor din sectoarele economice prevăzute la anexa nr. 1.

**Art. 14–** În baza prezentei scheme de ajutor de stat întreprinderile nu pot beneficia de ajutor pentru exploatare.

**Art. 15 -**(1) Pot beneficia de ajutor de stat în baza schemei întreprinderile care îndeplinesc cumulativ, la data înregistrării cererii de acord pentru finanţare, următoarele criterii de eligibilitate:

    a) sunt înregistrate potrivit Legii societăţilor nr. 31/1990, republicată, cu modificările şi completările ulterioare;

    b) realizează o investiţie inițială în Româniaîntr-unul sau mai multe sectoare economice prevăzute la anexa nr. 1;

  c) nu intră în categoria "întreprinderilor în dificultate" definite potrivit pct. 2.2 dinComunicarea Comisiei - Orientări privind ajutoarele de stat pentru salvarea și restructurarea întreprinderilor nefinanciare aflate în dificultate (2014/C 249/01;

    d) nu se află în procedură de executare silită, insolvenţă, faliment, reorganizare judiciară, dizolvare, închidere operaţională, lichidare sau suspendare temporară a activităţii;

    e) nu fac obiectul unor decizii de recuperare a unui ajutor de stat sau în cazul în care asemenea decizii au fost emise acestea au fost executate, conform prevederilor legale în vigoare;

    f) nu au efectuat o relocare din SEE către unitatea în care urmează să aibă loc investiţia iniţială pentru care se solicită ajutorul în ultimii doi ani anteriori înregistrării cererii de acord pentru finanţare şi, la momentul înregistrării cererii, oferă un angajament că nu vor face acest lucru pentru o perioadă de până la doi ani după finalizarea investiţiei iniţiale pentru care se solicită ajutorul.

g) nu înregistrează debite restante la bugetele componente ale bugetului general consolidat.

    (2) Întreprinderile cu cel puțin un exercițiu financiar încheiat pot beneficia de ajutor de stat în baza schemei dacă îndeplinesc cumulativ, la data înregistrării cererii de acord pentru finanţare, criteriile prevăzute la alin. (1), precum şi următoarele criterii de eligibilitate:

    a) au rentabilitatea cifrei de afaceri mai mare decât 1% în ultimul exerciţiu financiar încheiat;

 b) nu desfășoară sau nu au mai desfășurat în România activitatea pentru care se solicită finanțare;

  c) au capitalurile proprii pozitive în ultimul exerciţiu financiar încheiat.

    (3) Întreprinderile nou-înfiinţate pot beneficia de ajutor de stat în baza schemei, dacă îndeplinesc cumulativ, la data înregistrării cererii de acord pentru finanţare, criteriile prevăzute la alin. (1), precum şi următoarele criterii de eligibilitate:

   a) au capital social în valoare de minimum 1.000.000 lei;

b) nu aparţin unor acţionari care deţin sau au deţinut în România anterior datei înregistrării cererii de acord pentru finanţare o altă întreprindere înregistrată conform Legii nr. 31/1990, republicată, cu modificările şi completările ulterioare, cu același obiect de activitate pentru care solicită finanțare în baza acestei scheme de ajutor de stat.

 c) fac dovada experienței în domeniul pentru care solicită finanțare.

    (4) Implementarea schemei de ajutor de stat se face cu respectarea Recomandării (UE) 2020/1.039 a Comisiei din 14 iulie 2020 privind condiţionarea acordării unui sprijin financiar din partea statului pentru întreprinderile din Uniune de absenţa legăturilor cu jurisdicţiile necooperante. Asigurarea respectării condiţionalităţilor prevăzute în recomandarea Comisiei Europene se realizează pe baza instrucţiunilor prevăzute în Ghidul solicitantului.

**Art. 16 -**Investiţiile realizate de întreprinderi în cadrul schemei trebuie să îndeplinească cumulativ următoarele criterii de eligibilitate:

a) să fie considerate investiţii iniţiale în favoarea unei noi activităţi economice, astfel cum acestea sunt definite la art. 1 lit. l) şi m) din Procedura privind acordarea ajutoarelor de stat prevăzută la anexa nr. 2;

    b) să aibăcheltuieli eligibile fără TVA conformart. 6 din prezenta hotărâremai mari de 500.000.000 lei, respectiv echivalentul a peste 100 milioane euro;

c) să conducă la crearea de locuri de muncă calificate în proporție de cel puțin 90% din totalul locurilor de muncă generate de investiție, astfel cum sunt definite la art. 1 lit. r) din anexa nr. 2.

    d) să îşi demonstreze eficienţa economică şi viabilitatea pe perioada implementării investiţiei şi 5 ani de la data finalizării acesteia conform planului de afaceri definit la art. 1 lit. ț) din anexa nr. 2;

    e) să demonstreze îndeplinirea condiţiilor prevăzute la art. 11 referitoare la efectul stimulativ al ajutorului de stat;

   f) să genereze un efect multiplicator cuantificabil în economie prin antrenarea şi a altor investiţii conexe şi dezvoltarea furnizorilor locali de produse şi servicii.

**Cap. VII**

**Dispoziţii finale**

**Art. 17–**(1) Ministerul Finanțelor are obligația de a publica pe site-ul său textul integral al prezentei scheme, data de la care se pot înregistra cereri de acord pentru finanțare și bugetul anual alocat schemei, data epuizării bugetului anual, respectiv a bugetului total alocat schemei, în conformitate cu prevederile legilor bugetare anuale.

(2) Ministerul Finanțelor va transmite, spre informare, Consiliului Concurenței prezenta hotărâre, în termen de 15 zile de la data adoptării acestuia, precum și a oricărei modificări aduse măsurii de sprijin.

(3) Cererile de acord pentru finanţare înregistrate după data epuizării bugetului total alocat schemei se restituie întreprinderilor.

 (4) Ministerul Finanțelor va publica pe site-ul propriu cel puțin informațiile legate de ajutoarele acordate în baza acestei scheme prevăzute la Anexa nr. 3 la această hotărâre.

**Art. 18 -**(1) Ministerul Finanţelor trebuie să păstreze înregistrări detaliate referitoare la ajutoarele acordate pentru toate investiţiile în cadrul schemei. Aceste înregistrări care conţin toate informaţiile necesare pentru a stabili dacă sunt respectate criteriile din Regulament trebuie păstrate timp de 10 ani de la data acordării ultimului ajutor în cadrul schemei.

(2) Beneficiarul ajutorului de stat are obligația de a pune la dispoziția Ministerului Finanţelor, în formatul și în termenul solicitate de către acesta, toate datele și informațiile necesare în vederea respectării procedurilor de raportare și monitorizare a ajutoarelor ce îi revin ca responsabilitate.

    (3) Întreprinderea beneficiară de ajutor de stat trebuie să păstreze,pe o perioadă de minim de 10 ani de la data primirii acordului pentru finanţare, toate documentele referitoare la ajutorul de stat primit în cadrul schemei pentru a demonstra respectarea tuturor condițiilor impuse de legislația europeană în acest domeniu.

    (4) Ministerul Finanţelor, în calitate de furnizor de ajutor de stat, transmite Consiliului Concurenţei rapoarte anuale privind ajutoarele de stat regionale acordate conform prezentei scheme, potrivit Regulamentului Consiliului Concurenţei privind procedurile de monitorizare a ajutoarelor de stat, pus în aplicare prin Ordinul preşedintelui Consiliului Concurenţei nr. 175/2007.

(5) În baza unei cereri scrise, emisă de Comisia Europeană, Ministerul Finanţelorva transmite acesteia, prin intermediul Consiliului Concurenței, în 20 de zile lucrătoare sau în termenul fixat în cerere, toate informațiile pe care Comisia le consideră necesare pentru evaluarea respectării condițiilor stabilite prin prezenta hotărâre.

(6) În conformitate cu prevederile art. 29 din Regulamentul privind Registrul ajutoarelor de stat, pus în aplicare prin Ordinul președintelui Consiliului Concurenței nr. 437/2016, Ministerul Finanţelor, în calitate de furnizor al măsurii de ajutor de stat, are obligația încărcării prezentei scheme în Registrul general al ajutoarelor de stat acordate în România (RegAS) , în termen de 5 zile lucrătoare de la data intrării în vigoare a acesteia.

(7) Acordurile pentru finanțare, plățile, obligațiile de recuperare a ajutoarelor și rambursarea efectivă a respectivelor obligații, aferente acestei măsuri, se vor încărca în RegAS în termen de 7 zile lucrătoare de la data aprobării acordului pentru finanțare, respectiv de la data instituirii plăților, a obligațiilor de recuperare a ajutoarelor sau a rambursării efective a respectivelor obligații.

**Art. 19 –** În termen de 45 de zile lucrătoare de la intrarea în vigoare a prezentei hotărâri Ministerul Finanțelor va elabora Ghiduri în aplicarea acesteia.

**Art. 20 -**Anexele nr. 1 şi 2 și 3 fac parte integrantă din prezenta hotărâre.

PRIM-MINISTRU

**FLORIN-VASILECÎȚU**

**Anexa nr. 1**

**Codurile CAEN eligibile pentru care se acordă ajutoare de stat**

| **Nr. crt.** | **Cod CAEN** | **Denumire cod CAEN** |
| --- | --- | --- |
|  | 204 | Fabricarea săpunurilor, detergenților și a produselor de întreținere, cosmetice și de parfumerie |
|  | 21 | Fabricarea produselor farmaceutice de bază și a preparatelor farmaceutice |
|  | 22 | Fabricarea produselor din cauciuc și mase plastice |
|  | 255 | Fabricarea produselor metalice obținute prin deformare plastică; metalurgia pulberilor |
|  | 26 | Fabricarea calculatoarelor și a produselor electronice și optice |
|  | 27 | Fabricarea echipamentelor electrice |
|  | 28 | Fabricarea de mașini, utilaje și echipamente n.c.a. |
|  | 29 | Fabricarea autovehiculelor de transport rutier, a remorcilor și semiremorcilor |
|  | 301 | Construcția de nave și bărci |
|  | 302 | Fabricarea materialului rulant |
|  | 303 | Fabricarea de aeronave și nave spațiale |
|  | 309 | Fabricarea altor echipamente de transport n.c.a. |
|  | 325 | Producția de dispozitive, aparate și instrumente medicale și stomatologice |
|  | 7112 | Activități de inginerie și consultanță tehnică legate de acestea |

**Anexa Nr. 2**

**PROCEDURĂ\*)**

**privind notificarea și acordarea ajutoarelor de stat**

 **Cap. I**

**Definiţii**

**Art. 1 -**În sensul prezentei proceduri, termenii şi expresiile de mai jos au următoarele semnificaţii:

    a) **activitate identică sau similară**- activitatea care face parte din aceeaşi clasă (cod numeric de patru cifre), conform Ordinului preşedintelui Institutului Naţional de Statistică nr. 337/2007 privind actualizarea Clasificării activităţilor din economia naţională - CAEN;

    b) **achiziţia de active în condiţii de piaţă**- modalitate de achiziţionare a activelor care are la bază următoarele principii: nediscriminarea, tratamentul egal, recunoaşterea reciprocă, transparenţa, proporţionalitatea şi eficienţa utilizării fondurilor;

    c) **ajutor pentru exploatare** - ajutorul pentru reducerea cheltuielilor curente ale unei întreprinderi. Aceste cheltuieli includ categorii de costuri precum costurile cu personalul, materialele, serviciile contractate, comunicaţiile, energia, întreţinerea, chiria şi administrarea, dar exclud costurile de amortizare şi costurile de finanţare în cazul în care acestea au fost incluse în costurile eligibile la acordarea ajutorului pentru investiţii;

    d) **calendarul realizării investiţiei**- perioada de realizare a planului de investiţii de la data demarării investiţiei până la data de 31 decembrie a anului în care se finalizează investiţia;

    e) **cerere de plată a ajutorului de stat aprobat**- o cerere de plată soluţionată de către Ministerul Finanţelor cu plata totală sau parţială a ajutorului de stat solicitat;

    f) **data documentaţiei considerate completă**- data de la care întreprinderea depune întreaga documentaţie, inclusiv documentaţia solicitată ulterior de Ministerul Finanţelor;

    g) **demararea investiţiei**- fie demararea lucrărilor de construcţie în cadrul investiţiei, fie primul angajament cu caracter juridic obligatoriu de comandă pentru echipamente sau oricare alt angajament prin care investiţia devine ireversibilă, în funcţie de care are loc primul; cumpărarea de terenuri şi lucrările pregătitoare, cum ar fi obţinerea permiselor şi realizarea studiilor de fezabilitate, nu sunt considerate demarare a lucrărilor;

    h) **desfăşoară activitate economică**- desfășoară orice activitate care constă în furnizarea de bunuri și servicii pe o piață și obține venituri din această activitate;

i**) echivalentul subvenției brute (ESB)** - valoarea actualizată a ajutorului exprimată ca procentaj din valoarea actualizată a costurilor eligibile, astfel cum este calculat la data acordării ajutorului pe baza ratei de referință aplicabile la data respectivă;

    j) **exerciţiu financiar încheiat**- exerciţiul financiar pentru care întreprinderea are situaţii financiare depuse şi aprobate conform prevederilor legale în vigoare;

   k) **grup**- societatea-mamă şi toate filialele/subsidiarele acesteia;

   l) **investiţia iniţială în favoarea unei noi activităţi economice**- investiţia în active corporale şi necorporale aflate în acelaşi perimetru, legate de:

1. demararea unei unităţi noi sau de
2. diversificarea activităţii unei unităţi, cu condiţia ca noua activitate să nu fie identică sau similară cu activitatea desfăşurată, respectiv care se încadrează într-un alt cod CAEN;

   m) **investiția inițială constând în demararea unei unităţi noi**- crearea unui nou amplasament pentru desfăşurarea activităţii pentru care se solicită finanţarea, independent din punct de vedere tehnologic de alte unităţi existente;

n) **întreprindere**- orice entitate cu personalitate juridică, înfiinţată în scopul de a desfăşura o activitateeconomică generatoare de venituri;

    o) **întreprindere în activitate**- întreprinderea care desfăşoară activitate economică de mai mult de 3 ani fiscali consecutivi de la data înregistrării cererii de acord pentru finanţare şi are situaţii financiare anuale aprobate corespunzătoare ultimului exerciţiu financiar încheiat;

    p) **întreprindere nou-înfiinţată** - întreprinderea înfiinţată în anul înregistrării cererii de acord pentru finanţare sau întreprinderea care a desfăşurat/nu a desfăşurat activitate economică, dar nu mai mult de 3 ani fiscali consecutivi înainte de data înregistrării cererii;

 r) **locuri de muncă calificate** - locurile de muncă ocupate de persoane care deţin o diplomă emisă de o instituţie de ȋnvăţământ sau un certificat de calificare emis de un furnizor autorizat conform O.U.G. nr. 129/2000 privind formarea profesională a adulţilor

    s) **perimetru**- aceeaşi parcelă cadastrală sau parcele cadastrale alăturate;

   t) **persoană autorizată**- reprezentantul legal al întreprinderii sau persoana împuternicită de reprezentantul legal să reprezinte întreprinderea;

    ț) **planul de afaceri** - document din care rezultă eficienţa economică a întreprinderii şi viabilitatea investiţiei, elaborat pentru perioada implementării investiţiei şi 5 ani de la data finalizării acesteia. Structura planului de afaceri este prezenta în anexa nr. 2 la prezenta Procedură.

    u) **planul de investiţii** - document sintetic, prezentat în format tabelar, care cuprinde cheltuielile eligibile şi neeligibile aferente investiţiei iniţiale cu determinarea valorii totale a investiţiei, conform prevederilor art. 6 din hotărâre, precum şi a calendarului realizării investiţiei;

    v) **piaţa relevantă**- produsele şi/sau serviciile pe care consumatorul le consideră interschimbabile sau substituibile, datorită caracteristicilor, preţurilor şi utilizării căreia acestea îi sunt destinate, precum şi aria geografică în care acestea sunt comercializate;

    x) **proiect unic de investiţii**- orice investiţie iniţială demarată de acelaşi beneficiar, la nivel de grup, într-un interval de 3 ani de la data demarării lucrărilor la o altă investiţie care beneficiază de ajutor în aceeaşi regiune de nivel 3 din Nomenclatorul comun al unităţilor teritoriale de statistică (NUTS 3), respectiv judeţ;

    z) **relocare** - transferul unei activităţi identice sau similare sau a unei părţi a acesteia de la o unitate a uneia dintre părţile contractante la Acordul privind SEE, unitatea iniţială, către unitatea unei alte părţi contractante la Acordul privind SEE unde are loc investiţia care beneficiază de ajutor, unitatea care beneficiază de ajutor. Există un transfer în cazul în care produsul sau serviciul de la unitatea iniţială şi de la unitatea care beneficiază de ajutor au cel puţin parţial aceleaşi scopuri, îndeplinesc cerinţele sau necesităţile aceluiaşi tip de clienţi şi se pierd locuri de muncă în activităţi identice sau similare la una din unităţile iniţiale ale beneficiarului din SEE;

    aa) **spaţiu economic european**- include statele membre ale Uniunii Europene şi statele membre ale Asociaţiei Europene a Liberului Schimb;

    bb) **sursa de finanţare** - resursele de natură strict financiară ale întreprinderii destinate realizării investiţiei iniţiale, obţinute din surse proprii, respectiv majorare de capital subscris şi vărsat, profit reinvestit, împrumut intragrup sau credit bancar;

    cc) **terţi care nu au legături cu cumpărătorul**- persoane fizice sau juridice care nu se regăsesc în cel puţin unul dintre următoarele cazuri:

    (i) persoane fizice care au calitate de soţ/soţie sau rude până la gradul al III-lea inclusiv ale personalului sau conducerii cumpărătorului;

    (ii) persoane fizice care au calitate de angajat al cumpărătorului;

    (iii) persoane fizice sau juridice care au calitate de vânzător şi deţin o influenţă asupra structurii, voturilor sau deciziilor organelor de conducere ale cumpărătorului;

   (iv) persoane fizice sau juridice care au calitate de vânzător şi asupra cărora cumpărătorul deţine o influenţă asupra structurii, voturilor sau deciziilor organelor sale de conducere;

    dd) **uzura fizică**- procesul de deteriorare în timp a caracteristicilor de calitate ale unui activ, ca urmare a acţiunii unor factori externi;

    ee) **uzura morală**- fenomenul datorat evoluţiei ulterioare a activelor cu aceeaşi destinaţie, ca urmare a progresului tehnic;

    ff) **valoarea totală a investiţiei**- valoarea însumată a cheltuielilor eligibile, conform art. 6 alin. (1) din prezenta hotărâre, şi a tuturor cheltuielilor neeligibile aferente investiției pentru care se solicită ajutor de stat, fără T.V.A.

**Cap. II**

**Modalitatea de acordare a ajutorului de stat**

**Art. 2 -**(1) Pentru a beneficia de ajutor de stat, întreprinderea solicitantă trebuie să obţină un acord pentru finanţare din partea Ministerului Finanţelor.

    (2) Înregistrarea cererilor de acord pentru finanţare începe de la data comunicată de Ministerul Finanţelor pe site-ul său, conform art. 17 alin. (1) din hotărâre.

**Art. 3 -**(1) Întreprinderea solicitantă transmite Ministerului Finanţelor o cerere de acord pentru finanţareconform formularului prezentat în Anexa nr. 1 la prezenta Procedură.

 (2)Cererea de acord pentru finanțare trebuie să fie însoţită de următoarele documente justificative:

    a) certificat constatator eliberat cu cel mult 30 zile lucrătoare înainte de data înregistrării cererii de acord, fie în original, emis de oficiul registrului comerţului de pe lângă tribunalul unde îşi are sediul întreprinderea, fie electronic, cu informaţii obţinute de pe portalul de servicii al Oficiului Naţional al Registrului Comerţului - RECOM Online, în care să se menţioneze cel puţin următoarele: datele de identificare, codul unic de înregistrare, asociaţii şi reprezentanţii legali ai întreprinderii, domeniul de activitate principal, toate domeniile secundare de activitate şi punctele de lucru ale întreprinderii;

    b) situaţii financiare anuale aprobate corespunzătoare ultimului exerciţiu financiar încheiat, în copie, după caz;

    c) planul de afaceri din care să rezulte viabilitatea investiţiei iniţiale şi eficienţa economică a întreprinderii, inclusiv în format electronic;

    d) împuternicire semnată de reprezentantul legal al întreprinderii solicitante, în cazul în care o altă persoană decât acesta semnează cererea de acord pentru finanţare;

    e) act de identitate al persoanei autorizate să reprezinte legal întreprinderea, în copie;

    f) opis cu documentele transmise.

    (3) Modalitatea de transmitere şi înregistrare a Cererii de acord pentru finanțare și a documentelor justificative prevăzute la alin. (2) sunt prevăzuteîn Ghidul solicitantului.

**Art. 4 -**(1) Ministerul Finanţelor verifică conformitatea documentelor transmise, prevăzute la art. 3 şi analizează viabilitatea investiţiei şi eficienţa economică a întreprinderii conform prevederilor din Ghidul solicitantului.

    (2) În urma procesului de evaluare a cererii de acord pentru finanţare, Ministerul Finanţelor transmite întreprinderilor solicitante, după caz:

   a) adresă deinformare privinddemararea procedurii de notificare la Comisia Europeană a ajutorului de stat individual, dacă sunt îndeplinite cumulativ toate condiţiile şi criteriile de eligibilitate prevăzute de prezenta hotărâre;

    b) solicitare de informaţii şi/sau documente pentru completarea cererii de acord pentru finanţare, în cazul în care:

    (i) există neconcordanţe în informaţiile furnizate;

    (ii) documentele nu respectă condiţiile de conformitate;

   (iii) se constată necesitatea unor documente suplimentare în vederea soluţionării cererii;

    c) scrisoare de respingere a cererii de acord pentru finanţare, în cazul în care:

    (i) cererea de acord pentru finanţare nu este însoţită de documentele prevăzute la art. 3;

    (ii) nu sunt îndeplinite condiţiile şi criteriile de eligibilitate prevăzute de prezenta hotărâre;

    (iii) întreprinderea nu respectă termenul de maximum 15 zile lucrătoare de la data primirii solicitării de informaţii şi/sau documente pentru completarea cererii de acord pentru finanţare;

**Art. 5 -**(1) Documentele transmise de întreprinderea solicitantă din propria iniţiativă în vederea completării cererii de acord pentru finanţare nu sunt luate în considerare în procesul de evaluare a cererii de acord pentru finanţare.

**Art. 6 -**(1) Ministerul Finanţelor verifică şi evaluează, conform art. 4, cererea de acord pentru finanţare însoţită de documentele justificative prevăzute la art. 3, în termen de 30 de zile lucrătoare de la data înregistrării acesteia la Ministerul Finanţelor.

 (2) Ministerul Finanțelor elaborează și transmite notificarea ajutoarelor de stat individuale Comisiei Europene în termen de 30 de zile lucrătoare de la data la care a emis către întreprindere adresa de informare privind demararea procedurii de notificare la Comisia Europeană a ajutorului de stat individual.

 (3) În cazul în care Comisia Europeană solicită informații suplimentare pentru soluționarea notificării, Ministerul Finanţelor transmite întreprinderii această solicitare în termen de 3 zile lucrătoare de la primirea acesteia.

 (4) Întreprinderea are obligația de a transmite Ministerului Finanțelor informațiile solicitate conform alin. (3) cu respectarea termenului stabilit de Comisia Europeană.

 (5) Ministerul Finanțelor transmite Comisiei Europene informațiile în termenul solicitat de aceasta.

 (6) Ministerul Finanţelortransmite întreprinderii solicitante de ajutor de stat copia deciziei Comisiei Europeneprivind respectivul ajutor, în termen de 10 zile lucrătoare de la primirea formală a deciziei.

 (7) În termen de 15 zile lucrătoare de la primirea formală a deciziei Comisiei Europene,Ministerul Finanţelor transmite întreprinderii solicitante de ajutor de stat, după caz:

 a) acordul pentru finanțare în cazul unei decizii pozitive a Comisiei Europene, sau în cazul unei decizii pozitive condiționate a Comisiei Europene.

(b) scrisoare de informare în cazul unei decizii a Comisiei Europene de deschidere a procedurii formale de investigare,

c) scrisoare de respingere a cererii de acord pentru finanțare în cazul unei decizii negative a Comisiei Europene privind notificarea ajutorului de stat propus de Ministerul Finanțelor a fi acordat pentru finanțarea investiției.

    **Art. 7** - (1) În cazul în care bugetul anual alocat schemei s-a epuizat, dar există cereri de acord pentru finanţare care nu s-au încadrat în bugetul alocat, dar care au decizie de autorizare din partea Comisiei Europene, Ministerul Finanţelor emite proiectul acordului pentru finanţare.

    (2) Înregistrarea cererilor de acord pentru finanţare continuă şi în cazul în care bugetul anual alocat schemei nu a fost aprobat prin legea anuală a bugetului de stat. În cazul în care cererile de acord pentru finanţare au decizie de autorizare din partea Comisiei Europene, Ministerul Finanţelor emite proiectul acordului pentru finanţare.

    (3) Proiectele de acord pentru finanţare prevăzute la alin. (1) și (2) se aprobă în ordinea în care au fost emise, după suplimentarea bugetului anual alocat schemei în anul în curs sau în limita bugetului alocat în anul următor, în conformitate cu prevederile legilor bugetare anuale.

**Art. 8 -**(1) Toate documentele transmise Ministerului Finanţelor de către întreprindere trebuie prezentate în limba română. În cazul documentelor depuse într-o limbă străină, întreprinderea prezintă aceste documente însoţite de traduceri în limba română certificate de către traducători autorizaţi.

    (2) Documentele emise de întreprinderea solicitantă în original trebuie să fie datate şi semnate de persoana autorizată să reprezinte legal întreprinderea.

**Cap. III**

**Plata ajutorului de stat**

**Art. 9 -**Întreprinderile au obligaţia demarării investiţiei inițiale pentru care au solicitat finanţare în termen de 6 luni de la data emiterii acordului pentru finanţare, cu respectarea calendarului asumat în documentaţia anexată cererii, sub sancţiunea prevăzută la art. 18.

**Art. 10 -**Ajutorul de stat se poate plăti până în anul 2030 întreprinderilor care au primit acord pentru finanţare, după efectuarea parţială sau totală a cheltuielilor eligibile realizate conform acordului pentru finanţare, în limita creditelor bugetare anuale aprobate.

**Art. 11 -**În vederea plăţii ajutorului de stat, întreprinderea transmite la Ministerul Finanţelor cererea de plată a ajutorului de stat şi formularul de decont, însoţite de documente justificative, potrivit Ghidului de plată elaborat în aplicarea prezentei hotărâri, aprobat prin ordin al ministrului finanţelor.

**Art. 12 -**(1) Ministerul Finanţelor verifică conformitatea documentelor transmise şi îndeplinirea condiţiilor prevăzute de prezenta schemă în vederea efectuării plăţii.

    (2) În cazul în care se constată lipsa unor documente sau neconcordanţe între datele şi informaţiile transmise, Ministerul Finanţelor poate solicita documente şi informaţii suplimentare, care vor fi transmise de întreprindere Ministerului Finanţelor în termen de 30 de zile lucrătoare de la data primirii solicitării.

    (3) În situaţia în care întreprinderea nu confirmă primirea solicitării transmise de Ministerul Finanţelor sau nu respectă termenul prevăzut la alin. (2), Ministerul Finanţelor returnează întreprinderii cererea de plată a ajutorului de stat, în termen de 15 zile lucrătoare, în vederea completării acesteia.

**Art. 13 -**(1) Ministerul Finanţelor soluţionează cererea de plată a ajutorului de stat:

    a) după analizarea la sediul ministerului a documentelor justificative anexate cererii de plată şi a eligibilităţii activelor pentru care se solicită plata ajutorului de stat; şi

    b) după verificarea la faţa locului a existenţei activelor şi a conformităţii declaraţiilor/documentelor aferente cheltuielilor efectuate de întreprindere.

    (2) Ministerul Finanţelor verifică şi analizează cererea de plată a ajutorului de stat însoţită de documentele justificative prezentate în Ghidul de plată în termen de 30 de zile lucrătoare de la data înregistrării acesteia la Ministerul Finanţelor.

    (3) Termenul prevăzut la alin. (2) se aplică şi pentru verificarea şi analiza informaţiilor şi documentelor justificative solicitate de Ministerul Finanţelor conform art. 12 alin. (2), calculat de la data înregistrării acestora la Ministerul Finanţelor.

    (4) Pe durata efectuării verificării la faţa locului, întreprinderea are obligaţia de a permite accesul echipei de control, în condiţiile legii, la activele aferente investiţiei iniţiale şi la toate documentele în original, care atestă îndeplinirea condiţiilor impuse de prezenta hotărâre.

**Art. 14 -**(1) Plata ajutorului de stat nu poate face obiectul unor plăţi compensatorii.

    (2) Ministerul Finanţelor nu efectuează plata ajutorului de stat în cazul în care întreprinderea înregistrează debite restante la bugetele componente ale bugetului general consolidat.

    (3) Virarea efectivă a ajutorului de stat se face de către Ministerul Finanţelor în contul 50.70 "Disponibil din subvenţii şi transferuri", deschis la unitatea Trezoreriei Statului în a cărei rază îşi are domiciliul fiscal întreprinderea beneficiară de ajutor de stat, în termen de 15 zile lucrătoare de la data la care cererea de plată a ajutorului de stat este considerată completă în sensul prevederilor prezentei scheme şi a fost efectuată verificarea la faţa locului.

    (4) Întreprinderile au obligaţia de a verifica valoarea ajutorului de stat virat de Ministerul Finanţelor în contul 50.70 "Disponibil din subvenţii şi transferuri". În situaţia în care se constată existenţa unei sume necuvenite, întreprinderile au obligaţia de a informa de îndată Ministerul Finanţelor în vederea restituirii acesteia.

    (5) Restituirea sumelor încasate necuvenit se realizează în conturile de cheltuieli bugetare din care au fost încasate, dacă sumele se restituie în anul în care au fost încasate, respectiv în contul prevăzut la art. 8 alin. (1) din Ordonanţa de urgenţă a Guvernului nr. 37/2008 privind reglementarea unor măsuri financiare în domeniul bugetar, aprobată cu modificări prin Legea nr. 275/2008, cu modificările şi completările ulterioare, dacă sumele se restituie în anii următori anului în care au fost încasate.

    (6) Pentru sumele necuvenite încasate de către întreprinderi, Ministerul Finanţelor percepe dobânzi şi penalităţi aferente, datorate de la data încasării până la data restituirii, conform Legii nr. 207/2015, cu modificările şi completările ulterioare.

**Cap. IV**

**Menţinerea investiţiei şi recuperarea ajutorului de stat**

**Art. 15 -**(1) Întreprinderea are obligaţia de a menţine în stare de funcţionare investiţia iniţială realizată, pentru o perioadă de cel puţin 5 ani de la data finalizării acesteia.

(2) În cazul în care, în termenul prevăzut la alin. (1), se constată uzura fizică sau morală a activelor aferente investiţiei iniţiale realizate, este permisă înlocuirea acestora, în vederea asigurării continuităţii activităţii finanţate, cu informarea Ministerului Finanţelor. Costurile cu activele de înlocuire nu sunt considerate eligibile pentru acordarea de ajutor de stat sau de minimis.

**Art. 16 -**Până la data de 1 iulie a anului următor finalizării investiţiei inițiale, respectiv realizării ultimei plăţi a ajutorului de stat aprobat, după caz, întreprinderea va prezenta Ministerului Finanţelor un raport auditat de o întreprindere autorizată care nu are calitatea de persoană afiliată cu întreprinderea beneficiară de ajutor de stat, care va certifica faptul că în urma implementării investiţiei inițiale întreprinderea realizează activitatea care a fost finanţată prin proiect.

**Art. 17 -**(1) Întreprinderile solicitante sunt obligate să finalizeze investiţia inițială pentru care au solicitat finanţare în termenele prevăzute în planul de investiţii care a stat la baza emiterii acordului pentru finanţare.

    (2) În cazul în care calendarul realizării investiţiei inițiale înregistrează modificări, întreprinderea are obligaţia de a solicita Ministerului Finanţelor aprobarea acestor modificări, pe parcursul implementării investiţiei iniţiale, în termen de 30 de zile de când a luat la cunoştinţă de respectiva modificare, anexând o fundamentare în acest sens.

    (3) Ministerul Finanţelor analizează documentaţia primită, procedând astfel:

    a) în situaţia în care se constată că investiţia inițială îndeplineşte în continuare toate condiţiile prevăzute de prezenta schemăși condițiile din decizia Comisiei Europene de autorizare a ajutorului de stat individual aferent investiției, inclusiv cu respectarea încadrării în bugetele anuale ale schemei, acordul pentru finanţare se modifică corespunzător;

    b) în situaţia în care se constată că investiţia inițială nu mai îndeplineşte condiţiile prevăzute de prezenta schemă sau cele prevăzute de decizia Comisiei Europene de autorizare a ajutorului de stat individual aferent investiției, acordul pentru finanţare se revocă.

    (4) Ministerul Finanţelor poate solicita întreprinderii informaţii suplimentare în vederea soluţionării cererilor privind modificarea prevăzută la alin. (2). Întreprinderea transmite completarea documentaţiei în termen de 10 zile lucrătoare de la primirea solicitării.

    (5) Ministerul Finanţelor poate aproba modificări ale acordurilor pentru finanţare oricând în perioada prevăzută la art. 3 alin. (2) din prezenta hotărâre, cu respectarea prevederilor prezentului articol.

**Art. 18 -**(1) Acordul pentru finanţare se revocă în următoarele situaţii:

    a) întreprinderea nu a demarat investiţia inițială în termenul prevăzut la art. 9;

   b) întreprinderea nu respectă condiţia privind menţinerea investiţiei iniţiale prevăzută la art. 15 alin. (1);

    c) întreprinderea nu respectă prevederile art. 16;

    d) întreprinderea nu respectă prevederile art. 17 alin. (1) şi (2);

    e) valoarea totală a investiţiei inițiale nu respectă prevederile art. 16 lit. b) din hotărâre;

    f) întreprinderea nu respectă prevederile art. 15 alin. (1) lit. f) din hotărâre;

    g) nerespectarea condiţiilor prevăzute în decizia de autorizare a Comisiei Europene;

   h) întreprinderea informează Ministerul Finanţelor că este în imposibilitatea realizării investiţiei inițiale sau solicită revocarea acordului pentru finanţare;

    i) Ministerul Finanţelor constată, ulterior emiterii acordului pentru finanţare, că investiţia inițială a demarat anterior depunerii cererii de acord pentru finanţare;

j) Comisia Europeană emite o decizie de recuperare a ajutorului de stat acordat beneficiarului în baza prezenteihotărâri.

    (2) În situaţiile prevăzute la alin. (1), Ministerul Finanţelor transmite întreprinderii o scrisoare de revocare a acordului pentru finanţare.

    (3) Revocarea acordului pentru finanţare în situaţiile prevăzute la alin. (1) determină aplicarea măsurilor necesare în vederea recuperării totale a ajutorului de stat plătit.

    (4) Ajutorul de stat plătit se recuperează proporţional cu gradul de nerealizare în situaţia în care întreprinderea nu crează minimum 90% locuri de muncă calificate din totalul locurilor de muncă generate de investiția inițială.

    (5) Recuperarea ajutorului de stat plătit, stabilită conform prevederilor alin. (3), (4) și (5), se realizează conform procedurilor de recuperare prevăzute de Ordonanţa de urgenţă a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, aprobată cu modificări şi completări prin Legea nr. 20/2015, cu modificările ulterioare, precum şi de Ordinul ministrului finanţelor publice nr. 324/2016 privind aprobarea Normelor metodologice pentru aplicarea de către Ministerul Finanţelor a procedurilor privind stoparea/recuperarea ajutorului de stat sau de minimis, cu modificările ulterioare.

(6) Ajutorul de stat plătit care trebuie recuperat include şi dobânda aferentă, datorată de la data plăţii până la data recuperării. Rata dobânzii aplicabile este cea stabilită potrivit prevederilor din Regulamentul (UE) nr. 1.589/2015 al Consiliului din 13 iulie 2015 de stabilire a normelor de aplicare a articolului 108 din Tratatul privind funcţionarea Uniunii Europene şi din Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (CE) nr. 659/1999 al Consiliului de stabilire a normelor de aplicare a articolului 93 din Tratatul CE.

**Art. 19 -**Anexele nr. 1 - 2 fac parte integrantă din prezenta procedură.

 **Anexa Nr. 1la procedură**

Data înregistrării \_\_\_\_\_\_\_\_\_\_\_\_\_\_\_\_\_\_

Numărul înregistrării \_\_\_\_\_\_\_\_\_\_\_\_\_\_\_

**CERERE DE ACORD PENTRU FINANŢARE**

 Subscrisa \_\_\_\_\_\_\_\_\_\_\_\_\_\_\_\_\_\_\_, având datele de identificare menţionate la punctul I,reprezentată legal prin domnul/doamna \_\_\_\_\_\_\_\_\_\_\_\_\_\_\_\_, având calitatea de \_\_\_\_\_\_\_\_\_\_\_\_\_\_\_, solicit finanţarea în condiţiile prevederilor schemei, aprobată prin Hotărârea Guvernului nr. .....

1. **Prezentarea întreprinderii**

Denumirea întreprinderii: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Data înregistrării întreprinderii: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nr. de înmatriculare la Oficiul Registrului Comerţului: \_\_\_\_\_\_\_\_\_\_\_\_\_\_\_\_\_\_\_\_\_

Codul de identificare fiscală: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa: \_\_\_\_\_\_\_\_\_\_\_\_\_\_\_\_\_\_\_\_\_, Cod poştal: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Telefon: \_\_\_\_\_\_\_\_\_\_\_\_\_\_\_\_\_\_\_\_\_, Fax: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-mail: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Forma juridică: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Capitalul social: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ lei, deţinut de:

- persoane fizice: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_%;

- IMM[[1]](#footnote-2): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_%

- întreprinderi mari[[2]](#footnote-3): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_%.

Obiectul principal de activitate: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cod CAEN: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Obiectul secundar de activitate[[3]](#footnote-4): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cod CAEN: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Prezentarea situaţiei actuale a întreprinderii**

a) Date din situațiile financiare anuale aprobate, corespunzătoare ultimului exercițiu financiar încheiat, dupǎ caz:

 - numărul mediu de salariaţi:\_\_\_\_\_\_\_\_\_\_

 - cifra de afaceri: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ lei

 - valoare active totale[[4]](#footnote-5):\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ lei

 - profit net: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_lei

 - rentabilitatea cifrei de afaceri[[5]](#footnote-6): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ lei

 - capitaluri proprii[[6]](#footnote-7): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ lei

1. **Prezentarea succintă a investiţiei realizate în cadrul schemei:**

- denumirea proiectului:

..........................................................................................................................................................

- obiectivul investiţiei:

..........................................................................................................................................................

- încadrarea investiţiei în categoria investiţiei iniţiale în favoarea unei noi activități economice:

□demararea unei unităţi noi,

□ diversificarea activității unității;

- valoarea investiţiei: ........................ lei,

- locaţia realizării investiţiei: .......................................................................................;

- data estimată a demarării investiţiei conform planului de investiţii: ........................;

- data estimată a finalizării a investiţiei conform planului de investiţii: .........................

1. **Efectul stimulativ**

Ajutorul de stat acordat în baza prezentei scheme are efect stimulativ, întrucât:

□ investiţia nu ar fi profitabilă pentru întreprindere în regiunea respectivă în absenţa ajutorului;

sau

□ investiţia nu ar fi realizată în regiunea respectivă în absenţa ajutorului.

1. **Prezentarea costurilor eligibile şi a finanţǎrii solicitate**

|  |  |  |  |  |
| --- | --- | --- | --- | --- |
| Denumirea activităţii | Tipul de cheltuială eligibilă pentru care se solicită finanţare | **Valoarea cheltuielilor eligibile\*)****- lei-** | **Intensitatea maximă a ajutorului în regiune**  | **Valoarea ajutorului de stat solicitat** **-lei-** |
| **An I\*\*)** | **An II\*\*)** | **An ....** | **Total** | **An I\*\*\*)** | **An II\*\*\*)** | **An ....** | **Total** |
| Realizarea de investiţii în active corporale şi necorporale | □ | a) Costuri eligibile pentru realizarea de investiţii în active corporale |  |  |  |  |  |  |  |  |  |
| □ | a1) Realizare construcţii  |  |  |  |  |  |  |  |  |  |
| □ | a2) Instalaţii tehnice, maşini şi echipamente |  |  |  |  |  |  |  |  |  |
| □ | b) Costuri eligibile pentru realizarea de investiţii în active necorporale |  |  |  |  |  |  |  |  |  |
| □ | b1) Costuri cu brevete, licenţe, know-how sau alte drepturi de proprietate intelectuală |  |  |  |  |  |  |  |  |  |
|  |  | **TOTAL** |  |  |  |  |  |  |  |  |  |

\*) valoarea cheltuielilor eligibile fără T.V.A.
 \*\*) În loc de „An I, An II ...” se completează anii calendaristici în care se efectuează cheltuiala eligibilă

\*\*\*) În loc de „An I, An II ...” se completează anii calendaristici în care se solicită plata ajutorului de stat

1. **Declaraţie pe propria răspundere**

 Subsemnatul/Subsemnata, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, identificat/identificată cu actul de identitate seria \_\_\_\_\_\_\_ nr. \_\_\_\_\_\_\_\_\_\_\_\_, eliberat de \_\_\_\_\_\_\_\_\_\_\_\_\_ la data de \_\_\_\_\_\_\_\_\_\_\_\_\_\_\_, cu domiciliul în localitatea \_\_\_\_\_\_\_\_\_\_\_\_\_\_\_\_\_, str. \_\_\_\_\_\_\_\_\_\_\_\_ nr. \_\_\_\_\_\_\_\_\_, bl. \_\_\_\_\_\_, sc. \_\_\_\_\_\_\_\_\_\_, ap. \_\_\_\_\_\_\_\_\_\_\_\_, sectorul/judeţul \_\_\_\_\_\_\_\_\_, în calitate de reprezentant legal al întreprinderii\_\_\_\_\_\_\_\_\_\_\_\_\_, declar pe propria răspundere că toate informaţiile furnizate şi consemnate în prezenta cerere sunt corecte şi complete și că toate documentele în copie care însoțesc cererea sunt conforme cu originalele.

 Înţeleg că orice omisiune sau incorectitudine în prezentarea informaţiilor în scopul de a obţine avantaje pecuniare este pedepsită conform legii.

 Declar pe propria răspundere că întreprinderea:

□nu a demarat proiectul de investiții pentru care solicită finanţare;

□nu intră în categoria „întreprinderilor în dificultate” potrivit prevederilor art. 2 alin. (18) din Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat;

□nu se află în procedură de executare silită, insolvenţă, faliment, reorganizare judiciară, dizolvare, închidere operațională, lichidare sau suspendare temporară a activităţii;

□ nu face obiectul unor decizii de recuperare a unui ajutor de stat sau, în cazul în care asemenea decizii au fost emise, acestea au fost executate, conform prevederilor legale în vigoare;

□nu a beneficiat şi nu va beneficia de ajutoare de stat regionale pentru costuri eligibile de natura costurilor salariale în cadrul aceluiaşi proiect unic de investiţii;

□ nu a efectuat o relocare către unitatea în care urmează să aibă loc investiția inițială pentru care se solicită ajutorul în ultimii doi ani anteriori înregistrării cererii de acord pentru finanţare şi, la momentul înregistrării cererii, oferă un angajament că nu va face acest lucru pentru o perioadă de până la doi ani după finalizarea investiției inițiale pentru care se solicită ajutorul;

□ nu aparţine unor acţionari care deţin sau au deţinut în ultimii doi ani anterior datei înregistrării cererii o altă întreprindere înregistrată conform Legii societăţilor nr. 31/1990, republicată, cu modificările şi completările ulterioare, care desfăşoară sau a desfăşurat activitatea pentru care solicită finanţare, în cazul întreprinderilor nou-înfiinţate;

□nu este rezidentă din punct de vedere fiscal în jurisdicțiile care figurează în lista Uniunii Europene a jurisdicţiilor necooperante, sau se supune legislaţiei fiscale a acestora;

□nu este controlată, direct sau indirect, de acţionarii din jurisdicţiile care figurează în lista Uniunii Europene a jurisdicţiilor necooperante, analiza mergând până la nivelul beneficiarului real, aşa cum este definit la art. 3 punctul 6 din Directiva 849/2015;

□nu controlează, direct sau indirect, filialele sau sediile permanente proprii în jurisdicţiile care figurează pe lista Uniunii Europene a jurisdicţiilor necooperante;

□nu exercită dreptul de proprietate în comun cu întreprinderile aflate în jurisdicţiile care figurează pe lista Uniunii Europene a jurisdicţiilor necooperante;

 Declar pe propria răspundere că, în ultimii 3 ani[[7]](#footnote-8), întreprinderea:

□ nu a beneficiat de ajutor de minimis şi alte ajutoare de stat;

□ a beneficiat de următoarele ajutoare de minimis şi ajutoare de stat:

|  |  |  |  |  |  |  |
| --- | --- | --- | --- | --- | --- | --- |
| Nr. crt. | Denumirea proiectului de investiţii | Locaţia realizării investiţiei (judeţul) | Anul acordării ajutorului | Furnizorul ajutorului | Actul normativ | Cuantumul ajutorului-euro[[8]](#footnote-9)- |
|  |  |  |  |  |  |  |

 De asemenea, declar pe propria răspundere că întreprinderea:

□ nu a beneficiat şi nu va beneficia de ajutor de stat pentru acelaşi proiect unic de investiţii din partea altor furnizori de ajutor;

□ a beneficiat sau va beneficia de ajutor de stat pentru acelaşi proiect unic de investiţii din partea altor furnizori de ajutor:

|  |  |  |  |  |  |  |
| --- | --- | --- | --- | --- | --- | --- |
| Nr. crt. | Denumirea proiectului de investiţii | Locaţia realizării investiţiei (judeţul) | Anul acordării ajutorului | Furnizorul ajutorului | Actul normativ | Cuantumul ajutorului-euro[[9]](#footnote-10)- |
|  |  |  |  |  |  |  |

Numele: ..............

Funcţia: ..............

Semnătura[[10]](#footnote-11): ..............

Data semnării: ..............

**Anexa Nr. 2 la procedură**

**Structura Planului de afaceri**

I. Date de identificare ale întreprinderii

II. Descrierea afacerii

1. Prezentarea întreprinderii
2. Obiectivele întreprinderii
3. Prezentarea activităţii curente
4. Prezentarea activităţii pentru care se solicită finanţare

III.Prezentarea proiectului de investiţii

1. Încadrarea investiţiei în categoria investiţiei iniţiale
2. Planul de investiţii
3. Demonstrarea viabilităţii proiectului de investiţii şi eficienţei economice a întreprinderii în urma realizării proiectului de investiţii
4. Analiza pieţei relevante în cadrul căreia întreprinderea va desfăşura activitate ca urmare a realizării produselor/prestării serviciilor rezultate ca urmare a implementării proiectului de investiţii
5. Justificarea necesităţii realizării investiţiei
6. Analiza economico – financiară a proiectului de investiţii
7. Efectul stimulativ al ajutorului de stat

**Anexa nr. 3 la Hotărâre**

**Informațiile care vor fi publicate pentru a îndeplini cerințele de transparență a ajutoarelor regionale**

Se publică următoarele informații privind ajutoarele individuale acordate:

* identitatea beneficiarului individual

- denumirea

- identificatorul beneficiarului

* tipul întreprinderii beneficiare la momentul acordării ajutorului
* regiunea în care este situat beneficiarul, la nivelul NUTS II sau inferior
* principalul sector economic în care își desfășoară activitățile beneficiarul identificat prin cod CAEN (cod numeric din 3 cifre)
* Cod CAEN al activității ce beneficiază de ajutor de stat
* elementul de ajutor și, în cazul în care sunt diferite, valoarea nominală a ajutorului, exprimată ca valoare totală în moneda națională[[11]](#footnote-12)
* valoarea investitiei
* instrumentul de ajutor:

- grant

* data acordării și data publicării
* obiectivul ajutorului
* identitatea autorității sau a autorităților care acordă ajutorul
* după caz, numele entității căreia i-a fost încredințată execuția și numele intermediarilor financiari selectați
* referința măsurii de ajutor[[12]](#footnote-13)
1. Întreprinderea care se încadrează în definiţia prevăzută la anexa nr. 1 la Regulament [↑](#footnote-ref-2)
2. Întreprinderea care nu se încadrează în definiţia IMM-urilor conform prevederilor anexei nr. 1 la Regulament [↑](#footnote-ref-3)
3. Se completează dacă finanţarea se solicită pentru obiectul secundar de activitate. [↑](#footnote-ref-4)
4. Prin active totale se înţelege active imobilizate plus active circulante plus cheltuieli în avans. [↑](#footnote-ref-5)
5. Rentabilitatea cifrei de afaceri = 100 x (Profit net / Cifra de afaceri) [↑](#footnote-ref-6)
6. Elementul „Capitaluri proprii” din Bilanţ [↑](#footnote-ref-7)
7. Se consideră ultimii 3 ani: anul fiscal în curs şi 2 ani anteriori. [↑](#footnote-ref-8)
8. Echivalentul în euro se preia din actul juridic sau se determină la cursul de schimb valutar valabil la data acordării ajutorului conform actului juridic. [↑](#footnote-ref-9)
9. Echivalentul în euro se preia din actul juridic sau se determină la cursul de schimb valutar valabil la data acordării ajutorului conform actului juridic. [↑](#footnote-ref-10)
10. Cererea va fi semnată de persoana autorizată să reprezinte legal întreprinderea. [↑](#footnote-ref-11)
11. Echivalent subvenție brută. [↑](#footnote-ref-12)
12. Astfel cum a fost indicată de Comisie în cadrul procedurii electronice. [↑](#footnote-ref-13)